CELEX: 62021TN0053
Language: el
Date: 2021-01-29 00:00:00
Title: Υπόθεση T-53/21: Προσφυγή της 29ης Ιανουαρίου 2021 — EVH κατά Επιτροπής

19.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/35
            
         
      Προσφυγή της 29ης Ιανουαρίου 2021 — EVH κατά Επιτροπής
      (Υπόθεση T-53/21)
      (2021/C 138/47)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: EVH GmbH [Halle (Saale), Γερμανία] (εκπρόσωποι: I. Zenke και T. Heymann, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της καθής της 17ης Σεπτεμβρίου 2019 με την οποία η πράξη συγκέντρωσης E.ON/innogy κηρύσσεται συμβατή με την εσωτερική αγορά, υπόθεση M.8870 (ΕΕ 2020, C 379, σ. 16)·
               
            
                  —
               
               
                  να καλέσει την καθής να προσκομίσει τους φακέλους M.8870 και M.8871 σχετικά με τις συζητήσεις μεταξύ της καθής και των μερών της συγκέντρωσης πριν και κατά τη διάρκεια της διαδικασίας συγκέντρωσης, σχετικά με την ανακοίνωση κατά τρόπο μεμονωμένο των επιμέρους τμημάτων της συναλλαγής και σχετικά με τη μεταστροφή της καθής κατά τη διάρκεια της διαδικασίας·
               
            
                  —
               
               
                  να καταδικάσει την καθής στα δικαστικά έξοδα, συμπεριλαμβανομένων των δικηγορικών εξόδων και των εξόδων ταξιδίου στα οποία υποβλήθηκε η προσφεύγουσα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους.
      
                  1.
               
               
                  Πρώτος λόγος: Η απόφαση έγκρισης πάσχει από τυπικά ελαττώματα.
                  
                              —
                           
                           
                              Η εγκριθείσα από την καθής και αμφισβητούμενη με την παρούσα προσφυγή συγκέντρωση M.8870 διαχωρίστηκε εσφαλμένως από την ενιαία συνολική συγκέντρωση μεταξύ E.ON SE (E.ON) και RWE AG (RWE), στο πλαίσιο της οποίας διαχωρίζονταν τα στάδια δημιουργίας προστιθέμενης αξίας του ενεργειακού τομέα. Η συνολική πράξη συγκέντρωσης είναι στενά διασυνδεδεμένη και περιλαμβάνει, πέραν της μεταβίβασης της θυγατρικής της RWE innogy SE (innogy) στην E.ON, και τη χωριστά εγκριθείσα από την καθής απόκτηση παραγωγικών στοιχείων ενεργητικού της E.ON από την RWE (υπόθεση M.8871) και την εγκριθείσα από τη Γερμανική Ομοσπονδιακή Υπηρεσία Συμπράξεων απόκτηση του 16,67 % της E.ON από την RWE. Επιπλέον, η καθής δεν παρέσχε ουσιαστική δυνατότητα ακρόασης στην προσφεύγουσα και προέβη σε καθυστερημένη και ελλιπή αιτιολόγηση της απόφασης.
                           
                        
            
                  2.
               
               
                  Δεύτερος λόγος: Η καθής διερεύνησε ανεπαρκώς τα πραγματικά περιστατικά.
                  
                              —
                           
                           
                              Κατά τον ορισμό της σχετικής αγοράς προϊόντων όσον αφορά τον εφοδιασμό με ηλεκτρική ενέργεια και αέριο γερμανικών νοικοκυριών και μικρών επιχειρήσεων, η καθής δεν διερεύνησε το πώς η ομοιογένεια των οικονομικών αγαθών, ο ενιαίος σκοπός χρήσης και έτεροι σημαντικοί παράγοντες του εφοδιασμού νοικοκυριών και μικρών επιχειρήσεων επηρέαζαν, από τη σκοπιά των καταναλωτών, τον ορισμό των αγορών προϊόντων. Για τον λόγο αυτό έλαβε εσφαλμένως υπόψη χωριστές αγορές για τον εφοδιασμό στο πλαίσιο της βασικής παροχής και τον εφοδιασμό βάσει ειδικών συμβάσεων.
                           
                        
                              —
                           
                           
                              Κατά τον ορισμό της γεωγραφικής αγοράς, η καθής δεν αποσαφήνισε το πώς ήταν κατά τόπο διαμορφωμένη η πλευρά της προσφοράς και της ζήτησης για τον εφοδιασμό νοικοκυριών και μικρών επιχειρήσεων και κατά συνέπεια αγνόησε την πράγματι τοπική, διαφοροποιημένη αναλόγως του ταχυδρομικού κώδικα δομή.
                           
                        
                              —
                           
                           
                              Σχετικά με τις συνθήκες των τοπικών αγορών νοικοκυριών και μικρών επιχειρήσεων, δεν εκτιμήθηκαν ορθώς η ενοποίηση των πελατολογίων της E.ON και της innogy στις ζώνες τις οποίες παγίως εξυπηρετούσαν, η κυρίαρχη παρουσία της E.ON στους κεντρικούς διαύλους διανομής Google, Verivox και Check24 και η ικανότητα εξοβελισμού τρίτων παρόχων.
                           
                        
                              —
                           
                           
                              Ανεπαρκής ήταν και η εκτίμηση του επιχειρηματικού τομέα των δικτύων. Τούτο ισχύει τόσο για την υψηλή διείσδυση της E.ON στην αγορά όσον αφορά την απόκτηση εξοπλισμού, υπηρεσιών και λογισμικού δικτύων και την εκ μέρους της E.ON προσφορά σχετικών με δίκτυα υπηρεσιών σε τρίτους κατά την εκμετάλλευση δικτύων διανομής όσο και για τον ανταγωνισμό για τα ίδια τα δίκτυα διανομής (καλούμενος ανταγωνισμός για τις συμβάσεις παραχώρησης). Ιδίως δεν προβλέφθηκαν ή προβλέφθηκαν εσφαλμένως οι μελλοντικές συνέπειες του γεγονότος ότι η innogy θα έπαυε να υφίσταται ως ανταγωνίστρια της E.ON στο πλαίσιο του ανταγωνισμού για τις συμβάσεις παραχώρησης.
                           
                        
                              —
                           
                           
                              Η καινοτόμος επιχειρηματική δραστηριότητα στο μεταίχμιο μεταξύ των επιχειρηματικών τομέων της διανομής και των δικτύων, στους οποίους κυριαρχεί η E.ON, εξετάστηκε μόνον επιλεκτικώς, μεταξύ άλλων όσον αφορά τη σημασία των συστημάτων μέτρησης ως εναύσματος για καινοτόμες λύσεις προϊόντων και τον σχετικό ρόλο της E.ON. Όσον αφορά την ταχέως αναπτυσσόμενη ηλεκτροκίνηση, εξετάστηκε λεπτομερέστερα μόνον η λειτουργία σταθμών φόρτισης σε αυτοκινητοδρόμους, η οποία όμως δεν αντιπροσώπευε παρά τμήμα της αγοράς. Τα σημαντικά καινοτόμα ζητήματα των μεγάλων συνόλων δεδομένων (Big Data) και των πρωτοποριακών πακέτων προϊόντων δεν εξετάστηκαν παρά πολύ συνοπτικά.
                           
                        
                              —
                           
                           
                              Εν γένει η εξέταση βασίστηκε κατά τρόπο ανεπίτρεπτο σε παρατηρήσεις που αφορούσαν το παρελθόν. Οι συνέπειες κατά τα επόμενα έτη (παραδείγματος χάριν λόγω αυξημένης έλλειψης εξειδικευμένου εργατικού δυναμικού στην ανάπτυξη δικτύων, αυξανόμενης σημασίας των δεδομένων κ.λπ.) δεν διερευνήθηκαν.
                           
                        
            
                  3.
               
               
                  Τρίτος λόγος: Η καθής προέβη σε προδήλως εσφαλμένη ουσιαστική εκτίμηση της συγκέντρωσης — εν μέρει εξαιτίας των ελαττωμάτων της έρευνάς της — καθόσον τη χαρακτήρισε ως συμβατή με τους κανόνες του ανταγωνισμού.
                  
                              —
                           
                           
                              Η καθής οριοθέτησε κατά τρόπο προδήλως εσφαλμένο τη σχετική με τη διανομή σε νοικοκυριά και μικρές επιχειρήσεις αγορά προϊόντος, καθόσον δεν όρισε ως ενιαία αγορά τον εφοδιασμό με ενέργεια νοικοκυριών και μικρών επιχειρήσεων με βάση βασικές παροχές και πελάτες με ειδικές συμβάσεις.
                           
                        
                              —
                           
                           
                              H καθής συστηματικώς αποτίμησε εσφαλμένως την ισχύ της E.ON στην αγορά όσον αφορά τον εφοδιασμό νοικοκυριών και μικρών επιχειρήσεων, διότι — έχοντας ήδη περιορίσει εσφαλμένως τον εφοδιασμό στον εφοδιασμό βάσει ειδικών συμβάσεων — κακώς θεώρησε ότι υπήρχε μία εθνική αγορά αντί για περισσότερες τοπικές αγορές. Κατά τον τρόπο αυτό αγνόησε (αυξανόμενα) μερίδια της E.ON σε τοπικές αγορές, τα οποία σε πολλές περιπτώσεις ήταν 70 % ή μεγαλύτερα.
                           
                        
                              —
                           
                           
                              Επιπλέον, η καθής κακώς έκρινε ως μη προκαλούσα ανησυχία την εδαφική παρουσία και την υπέρτερη θέση της E.ON στον ανταγωνισμό για τις συμβάσεις παραχώρησης δικτύων, στο πλαίσιο ιδίως εσφαλμένης εκτίμησης των επιπτώσεων για τον ανταγωνισμό που απέρρεαν από την εξάλειψη του ανταγωνισμού με την innogy.
                           
                        
                              —
                           
                           
                              Εξαιτίας της άτοπης διαφοροποίησης μεταξύ περισσοτέρων αγορών προϊόντων στον τομέα των συστημάτων μέτρησης δεν έγινε αντιληπτή η ισχύς της E.ON στην αγορά, με συνέπεια να υποεκτιμηθούν και οι βλάβες για τον ανταγωνισμό όσον αφορά τον καινοτόμο επιχειρηματικό τομέα. Το ίδιο ισχύει όσον αφορά τον τομέα της ηλεκτροκίνησης, όπου δεν διαπιστώθηκαν παρά κατά τρόπο μεμονωμένο επιπτώσεις στη λειτουργία σταθμών φόρτισης σε αυτοκινητοδρόμους.
                           
                        
                              —
                           
                           
                              H καθής αγνόησε επίσης, κατά τρόπο προφανώς εσφαλμένο, και τα βλαπτικά για τον ανταγωνισμό αποτελέσματα που θα προέκυπταν από τη βελτιωμένη πρόσβαση της E.ON σε ακόμη περισσότερα δεδομένα.
                           
                        
                              —
                           
                           
                              H καθής δεν αντιλήφθηκε ότι η συνομολογηθείσα στο πλαίσιο της έχουσας συναφές περιεχόμενο συνολικής συγκέντρωσης κατανομή των σταδίων δημιουργίας προστιθέμενης αξίας του ενεργειακού τομέα μεταξύ E.ON και RWE εμπεριείχε ασυμβίβαστο με το άρθρο 101 ΣΛΕΕ περιορισμό του ανταγωνισμού.
                           
                        
                              —
                           
                           
                              Τέλος, οι ελάχιστες απαιτήσεις που έθεσε η καθής, οι οποίες περιορίζονταν όσον αφορά τη γερμανική αγορά στους εξειδικευμένους τομείς της ηλεκτρικής ενέργειας για θέρμανση και των σταθμών φόρτισης σε αυτοκινητοδρόμους, δεν ήταν ικανές να άρουν τις υφιστάμενες ανησυχίες σχετικά με τον ανταγωνισμό. Οι απαιτήσεις αυτές δεν αφορούσαν καν τις θιγείσες από τη συγκέντρωση αγορές και δεν είχαν κανέναν αντίκτυπο στη διαφύλαξη του ανταγωνισμού.